**РЕШЕНИЕ №09-ДО-П-01/18.05.2015 г.**

Процедурата в РИОСВ-Пловдив е започнала с подаване на заявление с вх.№ УО-44/07.01.2015г. за изменение и допълнение на разрешение на „СО Спектър“ EАД, ЕИК: 115018585 със седалище и адрес на управление Област Пловдив, Община Родопи, с. Първенец 4110, представляващ дружеството Милко Вълчев Бакалов.

Заявена е дейност с код D1-наземно депониране на отпадни материали на основата на стъклени влакна, отпадъци от стъклени опаковки, бетон, тухли, керемиди, плочки, фаянсови и керамични изделия, различни от споменатите в код 17 01 06 стъкло, почва, камъни и други.

Заявени са дейности с код R5-рециклиране /възстановяване на други неорганични материали, R 12-размяна на отпадъците за подлагане на някоя от дейностите с кодове R1 до R 11 /разглобяване, сортиране, трошене, пресяване/ фракциониране/ и R13 – съхраняване на отпадъците до извършване на някоя от дейностите с кодове R1- до R 12 по отношение на отпадъците от бетон, тухли, керемиди, плочки, фаянсови и керамични изделия, смеси бетон, тухли, керемиди, плочки, фаянсови и керамични изделия, различни от упоменатите с код 17 01 06.

Предвижда се горепосочените дейности да се извършват на площадка с местонахождение 4110,с. Първенец, Община Родопи, Област Пловдив, поземлен имот с идентификатор 59032.14.60, местност „Чакъла“, публична общинска собственост.

Според заявлението в рамките на площадката действа понастоящем депо за инертни отпадъци, като се предвижда на същата площадка да се разположи и Инсталация за третиране на строителни отпадъци с цел последващото им оползотворяване /инсталация за подготовка на СО/.

Към заявлението са приложени документ за платена такса, удостоверение по чл.87, ал.6 от Данъчно-осигурителния процесуален кодекс /ДОПК/ за липса на задължение, декларация от управителя на дружеството, че не е свързано лице с такова, на което е отнето разрешението или му е отказано издаване или изменение на разрешение за дейности с отпадъци преди изтичането на една година от отнемането или отказа;становище с изх.№ОВОС-985/10.12.2014г. от директора на РИОСВ- Пловдив относно инвестиционно предложение за обект „ Инсталация за третиране на строителни отпадъци с цел последващото им оползотворяване”.Приложени са още Решение на Общински съвет Родопи №391, прието с Протокол №21/23.12.2014 г. с разрешение за изработване на проект на подробен устройствен план-план за регулация и застрояване за обект „Депо за инертни отпадъци със съоръжение за третиране - инсталация за третиране на строителни отпадъци с цел последващото им оползотворяване”; скица №15-402047/05.11.2014г. на поземлен имот с идентификатор 59032.14.60; ситуационен план и акт публична общинска собственост.

Условията и редът за изменение и /или допълнение на разрешение за дейности с отпадъци са разписани в чл.73, ал.1, ал.5 от ЗУO. При предстоящи промени в суровините или технологичните процеси, както и при необходимост от допълване на разрешението с нови дейности във връзка с чл.73, ал.3 от ЗУО следва да бъде подадено ново заявление за изменение и/или допълнение на разрешението, като се прилагат съответните документи по чл.69 , ал.1, т.1 и 3 от ЗУО.

Заявителят формално е изпълнил горепосочените нормативни изисквания, като е подал заявление за изменение и допълнение на разрешението и е приложил документи, удостоверяващи промяната, както и документите по чл.69, ал.1, т.1 и3 от ЗУO/ документ за платена такса и удостоверение по чл.87, ал.6 от ДОПК за липса на задължения/.

Разрешението за дейности с отпадъци, чието изменение и допълнение е заявено е издадено по реда на отменения ЗУO.

Съгласно & 6, ал.2 от Преходните и заключителни разпоредби /ПЗР/ на ЗУО, чл.46, ал.2 от Закона за нормативните актове при необходимост от изменение и допълнение на разрешение, издадено по реда на отменения ЗУО, се подава заявление за ново разрешение по чл.67 от ЗУO.

Това обстоятелство обуславя недопустимост на производството по изменение и/или допълнение на разрешение, издадено по реда на отменения ЗУO.

Съгласно чл.27, ал.2, т.6 от АПК искането за издаване на индивидуален административен акт е недопустимо при наличие на специални изискания, установени със закон.Такива изисквания са установени с нормата на & 6, ал.2 от ПЗР на ЗУO, обуславяща недопустимост на заявеното от “ СО Спектър” ЕАД производство, тъй-като изисква подаване на заявление за издаване на ново разрешение по реда на чл.67 от ЗУO при необходимост от изменение и/ или допълнение на разрешение , издадено по реда на отменения ЗУO.

Действащият ЗУO, за разлика от отменения, освен това изисква не разрешение, а регистрация и издаване на регистрационен документ по реда на глава пета, раздел II от ЗУO за извършване на дейности с код R5, R12 и R13 по смисъла на Приложение №2 към &1,т.13 от Допълнителните разпоредби на ЗУO със строителни отпадъци/ чл.35, ал.2, т.3 от ЗУO/.

При третирането на отпадъци следва да се спазва йерархията по управлението им съгласно чл.6 от ЗУO.

Нормативната уредба по управление на отпадъците забранява депонирането, изгарянето без оползотворяване на енергията и/или обезвреждането по какъвто и да е друг начин на отпадъци от опаковки, които могат да бъдат рециклирани и/или оползотворени по друг начин, на територията на страната.

Предвид гореизложеното, при спазване на указанията, дадени в мотивите на Решение №90/28.04.2015 год. на Министъра на околната среда и водите, по аргумент на чл.88, ал.1, т.3 и ал.2 от АПК.

**Реших:**

**Оставям без разглеждане** заявление с Вх.№ УO-44/07.01.2015г. за изменение и допълнение на разрешение на „ СО Спектър “ EАД като недопустимо.

**Прекратявам производството** по изменение и допълнение на Разрешение за дейности с отпадъци №09-ДО-935-00/23.02.2010 г. на „СО Спектър“ EАД 4110 с. Първенец, Община Родопи, Област Пловдив, поземлен имот с идентификатор 59032.14.60, местност „Чакъла“.

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**Доц. Стефан Шилев 18.05.2015г.**

*Директор на РИОСВ-Пловдив*